
Nr. 22/92


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru ratificarea unor Convenţii şi Acorduri privind impunerea veniturilor din economii şi schimbul automat  de informaţii referitoare la astfel de venituri, cu care comisia noastră a fost sesizată în fond cu adresa Biroului Permanent nr.PL.x. 105 din 28 februarie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru ratificarea unor Convenţii şi Acorduri
privind impunerea veniturilor din economii şi schimbul automat  de 

informaţii referitoare la astfel de venituri
Cu adresa nr.PL.x. 105 din 28 februarie 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru ratificarea unor Convenţii şi Acorduri privind impunerea veniturilor din economii şi schimbul automat  de informaţii referitoare la astfel de venituri.
La întocmirea raportului s-a avut în vedere avizul Consiliului Legislativ.

Prezentul proiect de Lege are ca obiect ratificarea unor Acorduri şi Convenţii privind impunerea veniturilor din economii cu unele teritorii dependente de Marea Britanie şi Olanda.
Conform Documentului de Poziţie complementar III, la capitolul X- Impozitarea, România s-a angajat să aplice efectiv de la 1 ianuarie 2007, Directiva nr.48/2003/CE privind impunerea plăţilor de dobânzi.
Implementarea în totalitate a acestei Directive a presupus şi încheierea de acorduri cu toate teritoriile dependente de Marea Britanie ( Jersey, Guernsey, Insula Man, Anguilla, Insulele Virgine Britanice, Insulele Cayman, Montserrat, Insulele Turks şi Caicos) şi de Olanda (Aruba şi Antilele Olandeze), acorduri care conţin măsuri echivalente cu acelea stipulate în Directiva 48/2003/CE şi care au la bază un model convenit la nivelul UE pentru fiecare teritoriu dependent.
Scopul acestei directive este ca venitul din economii sub forma plăţilor de dobânzi efectuate într-un stat membru să fie supus impozitării efective numai în statul de rezidenţă al beneficiarului de venit.
Din partea română aceste acorduri au fost semnate de domnul Sebastian Teodor Gheorghe Vlădescu, iar din partea teritoriilor de către persoana desemnată ca autoritate competentă în aplicarea convenţiilor fiscale.

Se va institui schimbul automat de informaţii, în sensul că autorităţile competente din ţările membre ale Uniunii Europene şi ale teritoriilor dependente de Marea Britanie şi Olanda se vor informa reciproc în legătură cu dobânzile primite de către persoanele fizice rezidente în acele state.

Comunicarea de informaţii are un caracter automat şi trebuie realizată cel puţin o dată pe an pentru toate plăţile de dobândă efectuate în cursul anului respectiv.

Pentru Belgia, Luxemburg şi Austria este prevăzută o perioadă de tranziţie, timp în care nu sunt obligate să schimbe informaţii în legătură cu veniturile din economii acoperite de această Directivă, ci să aplice un impozit cu reţinere la sursă asupra acestor venituri.
Referitor la împărţirea veniturilor, Directiva prevede că statele membre care percep impozite cu reţinere la sursă vor păstra 25% din veniturile colectate şi vor transfera 75% din venit către statul membru de rezidenţă al beneficiarului de venituri de natura dobânzilor.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 51 şi 52 din Regulamentul Camerei Deputaţilor domnul Doică Cătălin, Secretar de Stat din  cadrul Ministerului Finanţelor Publice.
La lucrările comisiei au participat 23 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
Menţionăm că, la textul Convenţiei şi Acordurilor, datorită unor erori materiale materiale  şi de traducere, următoarele pagini au fost înlocuite de către iniţiator:
1. La Acordul dintre România şi Jersey, paginile 17 şi 22;

2. La Acordul dintre România şi Guernsey, pagina 22;

3. La Acordul dintre România şi Insula Man, pagina 22;

4. La Acordul dintre România şi Insulele Turks şi Caicos, pagina 17;

5. La Acordul dintre România şi Insulele Cayman, paginile 13 şi 14;

6. La Convenţia dintre România şi Regatul Ţărilor de Jos pentru Antilele Olandeze, prima pagină a Apendicelui 1, care cuprinde titlul Convenţiei, precum şi punctele 1 şi 2, şi paginile cuprinzând punctele 3 şi 4.
Menţionăm că, toate aceste pagini au fost prezentate, cuprinzând ştampila în original.

Totodată, aceste pagini le-am anexat, în original, prezentului raport, în vederea înlocuirii lor.
În urma dezbaterii proiectului de Lege pentru ratificarea unor Convenţii şi Acorduri privind impunerea veniturilor din economii şi schimbul automat  de informaţii referitoare la astfel de venituri, în şedinţa din data de 6 martie 2007,  comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Guvern.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert parlamentar:
       Luminiţa Popescu

